|  |
| --- |
| **Comunicac stampa 2017** |
| Comunicać stampa | 26.10.2017 | 12:17 29.10.2017 Gran batadù tl Museum Ladin Ciastel de Tor En domënia, ai 29 d’otober organisëia i Stödafüch da S. Martin en colaboraziun cun le Museum Ladin Ciastel de Tor n torneo de batadú. Dal 1 de novëmber ai 25 de dezëmber sará le Museum Ladin stlüt al publich.  Le gran batadú é oramai na data tradizionala por stlü jö la sajun da d’isté da pert dl Museum Ladin Ciastel de Tor. Chësc ann gnará la scomenciadia de aorela cörta organisada en domënia ai 29 d’otober. Dales 13.30 vëgnel tut sö les iscriziuns y formé les scuadres. Dales 14.00 mëtel spo man le batadú. Por düc i interessá él ince poscibl da se scrí ite bele danfora al nr. 339 7685970.  Cun chësta manifestaziuns stlüj jö le Museum al 1 de novëmber ince chësc ann süa sajun da d’isté por daurí indô les portes ai 26 de dezëmber dl 2017. Por plü informaziuns: [www.museumladin.it](http://www.museumladin.it/) (tel. 0474 / 524020). |
| Comunicać stampa | 25.09.2017 | 10:47 6.10.17: Referat tla Ciasa de Cultura J.B. Rinna I resultac d'inrescida sensazionai nüs tl Ander de Conturines  Le referat dl Prof. Christoph Spötl vëgn tigní en vëndres ai **6 de otober dales 21.15 tla Ciasa J.B. Rinna a San Ciascian**, olache an podará dedô ince vijité la mostra ”Le monn demorvëia di andri dles Dolomites”, che restará daverta cina ai 10 d’otober.  L'Ander de Conturines ascognô dlungia les descurides dles laurs di andri ciamó n’atra sensaziun: de gran formaziuns de sinter y pera da toghe, dantadöt tla pert ite insom. Chisc sedimënc conservëia registraziuns straordinares por les Dolomites dles condiziuns ambientales y climatiches di tëmps dla storia dla tera, dî denanco la laurs di andri passass chiló l'invern. Da tigní y dezifré chëstes informaziuns tignides sö tla pera s'á tut dant n grup de laur de geologs internazional sot la coordinaziun dl Prof. Christoph Spötl dl Istitut de Geologia dl'Université da Desproch. Tres na foradura da diamanc él gnü foré tres les stricores de sinter cina 3 m grosses, al é gnü taié sö, slaifé y analisé cun metodes fisicales y geochimiches desvalies les carotes zilindriches arjuntes insciö. Implü é le clima dl ander y sües eghes che gota da sössot jö gnüs monitorá por de plü agn alalungia, por capí ciodí che al ne se forma nia plü peres da toghe aldedaincö dailó y ciodí che les formaziuns se desfanta bel plan. L'archif climatich che é ascognü ti sedimënc dl ander vá derevers de passa n miliun de agn y le Prof. Spötl é sté bun da dezifré chëstes informaziuns.  La conferënza (por todësch) vëgn organisada dal Museum Ladin Ursus ladinicus en colaboraziun cun l'Ofize Parcs naturai. |
| Comunicać stampa | 21.09.2017 | 08:54 Museum Ladin: Presentaziun dl film „Integra“ ai 23 de setëmber En sabeda ai 23 de setëmber mostra le Museum Ladin le documentar “Integra” che trata dl’istalaziun de Lois Anvidalfarei tl ander de Conturines.  Le raport compliché danter la natöra y la porsona é öna dles tematiches prinzipales dl’**istalaziun artistica “Integra”**che é gnüda realisada da**Lois Anvidalfarei** a 2.750 metri sura le livel dl mer tl ander de Conturines, tl Parch natural Fanes-Senes-Braies. Le ander é conesciü dantadöt por la scoverta de osc dla laurs preistorica “Ursus ladinicus” tl ann 1987. Tl ander él da odëi döes scoltöres de metal coliades l’öna cun l’atra. Le titul latin dla mostra “Integra” fej referimënt ala locuziun “**loco integra**” ("posć nia desfac") porvan da colié l’opera d’ert cun le post dl’istalaziun, respetan insciö la storia y la formaziun dl ander. La creaziun artistica de Anvidalfarei vëgn arichida da n test dl scritur Erri de Luca.  L’istalaziun é ince la tematica zentrala de n film che gnará presenté en presënza de Anvidalfarei en sabeda ai 23 de setëmber dl 2017. Al se trata de n documentar realisé da **Matteo Vegetti**, "filmmaker" dl Piemont.  Le documentar “Integra” sará da odëi  **en sabeda, ai 23 de setëmber,**  **dales 10:30**  **tla sënta dl Museum Ladin “Ursus Ladinicus”**  **strada Micurá de Rü 26**  **a San Ciascian.**  Por informaziuns plü monüdes prëibel contaté l’aministraziun dl Museum Ladin al numer 0474 524020, [info@museumladin.it](mailto:info@museumladin.it) |
| Comunicać stampa | 20.09.2017 | 13:33 Museum Ladin: Descurí les erbes aromatiches dles Dolomites Vigni vëndres cina ai 6 d’otober organisëia le Museum Ladin n’introduziun al’adoranza de erbes da munt aromatiches en combinaziun cun na vijita al museum.  N domisdé dediché ala descurida de erbes da munt aromatiches dles Dolomites: chësta é la proposta dl Museum Ladin Ciastel de Tor en colaboraziun cun l’assoziaziun turistica da San Martin de Badia. **Vigni vëndres dai 8 de setëmber ai 6 de otober** gnarál insciö metü da jí dales 14.00 innat tla curt interna de Ciastel de Tor n’introduziun ala tematica cun n’esperta dl setur. Daldô gnarál organisé na vijita al museum che reverda la storia, la cultura, l’archeologia y la geologia dles valades ladines y dla popolaziun. La scomenciadia se röia spo dales 17.00  **Por de plü informaziuns y por les iscriziuns** prëibel contaté l’Assoziaziun turistica e Al Plan y San Martin al numer  0474 523175 |
| Comunicać stampa | 18.08.2017 | 12:25 18/08/2017: Referat sön le plü gran ander dolomitich a San Ciascian La scoverta dl ander “Cenote”, che fej pert dla seria de andri de Conturines, é la tematica de n referat tl Museum Ladin cun Francesco Sauro.  Le Time Magazine á definí l’espert de andri Francesco Sauro sciöche un di diesc “next generation leaders”, i jogn che podess mudé cun sües capazités y competënzes le monn. Le speleologh de fama internazionala á esploré le munts de Lessini y dles Dolomites y á fat ince na seria de spediziuns tl America dl Sud y dl’Asia zentrala. Por la scoverta de andri antics tles munts dl Venezuela á Francesco Sauro ciafé le Rolex Award for Enterprise, implü él ince consulënt dl’Agenzia spaziala europeica por la formaziun de astronauc.  En vëndres ai **18 d’agost** sará Sauro tla ciasa dla **cultura J.B.Rinna a San Ciascian** por presenté la scoverta dl ander plü gran dles Dolomites dales **21.15** inant.  Le ander de Cenote é gnü descurí tl 1994 tl Parch natural Fanes-Senes-Braies. Le referat vëgn organisé dal Museum Ladin tl contest dla mostra “Le monn misterius di andri dles Dolomites”.  L’entrada ala scomenciadia cun Sauro é debann.  **Informaziuns:**Museum Ladin Ursus ladinicus, strada Micurà de Rü 26, San Ciascian Tel. 0474 524020 - [www.museumladin.it](http://www.museumladin.it/) |
| Comunicać stampa | 14.07.2017 | 10:44 14/07/2017 Daurida dla mostra: Le monn demorvëia di andri dles Dolomites Canche Willy Costamoling á descurí dan da 30 agn l’Ander de Conturines cun i osc de laurs di andri, êl lunc y lerch le su ander conesciü dles Dolomites. Intratan s’á la situaziun mudé dassënn y le Museum Ladin Ursus ladinicus pó presenté tröpes novités.  Por le pröm iade vëgnel presenté te na mostra l’ander gigant "El Cenote", che é danter le Piz dles Conturines y le Piz Lavarela. Dl 2010 él pié ia na spediziun cun a ce le prof. Francesco Sauro por la esploré.  Cun le gotamënt costant dl’ega da sössot jö s’ál formé tl ander te cënc de milesc de agn de gragn sintri. Ci informaziuns che al é ti sintri y sciöche an fej da les ciafé fora nes mostra le professor Christoph Spötl sön na carota tuta dal Ander de Conturines.  Nia ma muntagnoles, mo tröpes d’atres creatöres liendares vir aladô dles liëndes dles Dolomites ti andri. Che che ó jí plü sot te chësc monn magich pó le fá tl ciantun de letöra cun tesć dla professuria Ulrike Kindl.  Döt chësc y ciamó tröp d’ater ves aspeta tl "monn demorvëia di andri dles Dolomites". La mostra nöia vëgn inaudada  **ai 14 de messé dales 18.00**  **tla Ciasa dla Cultura “Jan Batista Rinna”**  **strada Berto 23**  **a San Ciascian.**  Al sará presënc al’inauguraziun le diretur dl Museum Ladin, Stefan Planker, le curadú Herwig Prinoth y Gottfried Nagler dl Ofize Parcs naturai.  Ti mëisc de messé y agost dales 10.30 él le curadú dla mostra Herwig Prinoth che acompagnëia fora por la mostra.  **La mostra é daverta dal 15/07/2017 al 10/10/2017**  **Entrada:** debann |
| Comunicać stampa | 21.06.2017 | 16:59 24/06/2017 Integra: Istalaziun de Lois Andivalfarei tl ander de Conturines **L’istalaziun gnará inaudada dal artist ladin en sabeda ai 24 jügn. Organisada vëgn la mostra dal Museum Ladin.**  N’istalaziun a 2.750 metri sura le livel dl mer tl ander de Conturines: chësta sará la particolarité dla sajiun da d’isté dl Museum Ladin “Ciastel de Tor”. La mostra vëgn realisada dal artist ladin Lois Andifalfarei che sará ince ala pert pro l’inauguraziun ai 24 de jügn dales 12.00 inant.  Al sará da odëi döes scoltöres de metal cun chëres che l'artist oress motivé i vijitadus da fá na reflesciun söl raport compliché danter la natöra y la porsona. Le titul latin dla mostra **“Integra”** fej referimënt ala locuziun “loco integra” ("posć nia desfac") porvan da colié l’opera d’ert cun le post dl’istalaziun, respetan insciö la storia y la formaziun dl ander. La creaziun artistica de Anvidalfarei vëgn arichida da n test dl scritur Erri de Luca. L’ander de Conturines é tl Parch natural Fanes-Senes-Braies y é dër conesciü por la scoverta tl 1987 de perts de n schelet dla laurs “**Ursus ladinicus**”, na laurs che á viüt dan da zirca 50.000 agn. Organisada vëgn la mostra dal Museum Ladin Ursus ladinicus.  Düc chi che oress tó pert al’inauguraziun mëss sé prenoté ala vijita acompagnada cina ai 23 de jügn pro l’Assoziaziun turistica de San Ciascian cherdan sö al numer 0471 849422. An piará ia ai 24 de jügn dales 8 dala Capanna Alpina da San Ciascian. N colaboradú dl Parch Natural fajará da acompagnadú. L’escursciun é sfadiosa. Sce al ess da ester bur tëmp gnará la daurida spostada ai 29 de jügn.  Les istalaziuns de Lois Anvidalfarei podará gní vijitades cina ai 23 de setëmber dl 2017. Por plü informaziuns sön les escursciuns y prenotaziuns: [www.altabadia.org](http://www.altabadia.org/) o [http://parchi-naturali.provincia.bz.it](http://parchi-naturali.provincia.bz.it/). |
| Comunicać stampa | 12.05.2017 | 10:18 21.05.2017. De Internazional di museums Stinëc por gragn y pici y presentaziun de fossii  **Museum Ladin Ciastel de Tor:**  De vigni sort de strinëc, olache al vëgn trat ite gragn y pici. Les rapresentaziuns é dales 14.30 ales 15.30 y dales 16.30 ales 17.30  **Museum Ladin Ursus ladincus:**  Ci é pa n Amonit o n Nautilus? Co se forma pa i corëc? N paleontologh  respogn a ostes domandes y podëis porté da ciasa peres y vël Ves definësc la sort. Dales 11, 14.30, 16, durada 1h  **orars de daurida:**  **Museum Ladin Ciastel de Tor.  14 - 18**  **Museum Ladin Ursus ladinicus: 10 - 18**  Gnide ince a ti ciaré ala mostra artistica **Trienala Ladina** tl Museum Ladin Ciastel de Tor!!! |
| Comunicać stampa | 17.02.2017 | 11:38  **Nöt tl Museum ai 23.02.2017**  23.02.2017 - 21.00 - Sand Artist: Nadia Ischia - Tribal show with fire Show - Music: Jemm Music Project  Manifestaziun dl Museum Ladin y dl’ Assoziaziun turistica da Al Plan/San Martin, en colaboraziun  cun le US San Martin.  La manifestaziun vëgn fata ai 23 de forá tl Museum Ladin a San Martin y mët man dales 21.00.  Nadia Ischia dessëgna tl saurun imajes ispirades ales liëndes, che gnará spo ince lites dant al publich.  Amesa i spetacui ite él le grup musical Jemm Music Project cun Max Castlunger che sona deboraiada cun na show de bal y füsc.  Al gnará dé fora ince vin cöt y te cialt.  Da Piculin incina sön Tor saral ince n shuttle bus dales 20.45 ales 24.00.  Gnide a passé la sëra da Carnescé tl Museum Ladin.   1. [Manifestaziun al Ciastel [PDF 209 KB]](http://www.museumladin.it/la/novites.asp?news_action=300&news_image_id=912063) |